ดำเนินการเข้มงวดสกัดเหตุเด็กอาชีวะทะเลาะวิวาท ดำเนินการอย่างเฉียบขาดตามกฎหมาย
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยว่า ได้สั่งการนายสุเทพ แก่งสันเทียะ เลขาธิการคณะกรรมการการอาชีวศึกษา (สอศ.) ให้ประสานผู้บริหารสถานศึกษาในสังกัด สอศ.ทั้งของรัฐและเอกชนทุกแห่ง ให้เข้มงวดมาตรการรักษาความปลอดภัยของนักเรียน นักศึกษา โดยเฉพาะวิทยาลัย หรือสถาบันที่มีปัญหานักเรียน นักศึกษา ก่อเหตุทะเลาะวิวาท พร้อมขอให้ประชุมวิทยาลัยกลุ่มเสี่ยง จัดทีมเฉพาะกิจดูแลความปลอดภัย กำชับมาตรการป้องกันเหตุ ระงับเหตุและลงโทษนักเรียนนักศึกษาที่ก่อเหตุ โดยประสานเจ้าหน้าที่ตำรวจให้ดำเนินการอย่างเฉียบขาดตามกฎหมาย หากผู้บริหารสถานศึกษาแห่งใดยังปล่อยปละละเลยก็ให้ดำเนินการขั้นเด็ดขาดเช่นกันที่ผ่านมา ก.ศธ. ได้ร่วมมือโครงการ “SAFE สถานศึกษาปลอดภัย” กับ 8 กระทรวง  และ 2 หน่วยงาน ซึ่งกระบวนการทำงานเมื่อเกิดเหตุขึ้นมา ต้องดูว่าเด็กอยู่ในความรับผิดชอบของใคร จากนั้นจะแจ้งไปยังหน่วยงานที่รับผิดชอบและประสานงานกับหน่วยงานในพื้นที่ เพื่อร่วมกันแก้ไขปัญหาได้ทันที รวมทั้ง ศธ.มีศูนย์ MOE SAFETY CENTER ซึ่งผู้ประสบเหตุพบนักเรียน นักศึกษาก่อเหตุทะเลาะวิวาท หรือจะไม่มีความปลอดภัยในด้านต่างๆ สามารถแจ้งเหตุได้ 4 ช่องทาง คือที่ Application MOE Safety Center, www.MOESafetyCenter.com, LINE @MOESafetyCenter หรือที่ call center 0-2126-6565